
REZUMAT 


Pentru a înțelege natura specifică a actului muzical atât în realitatea sa ontologică, cât și ca 
proiecție hermeneutică, am organizat prezenta lucrare în 11 secțiuni succesive, după cum 
urmează: 

1. Este cvasiunanim recunoscută ideea că, deși limba naturală și muzica au caracteristicile 
lor distincte, ele se bazează în esență pe aceleași premise fundamentale care le asigură 
prezenţa ca act. Pentru a clarifica relația dintre actul lingvistic şi actul muzical, vom pleca de la 
consideraţiile de bază formulate de Humboldt. În esenţă, acestea tind să considere limba ca 
o formă esenţială care trăiește prin unitate și vitalitate. 

2. Consideraţiile asupra limbii sunt importante pentru ideea că muzica ar putea fi înțeleasă 
şi ca o limbă. Astfel, fenomenul muzical este un limbaj pus în acţiune, care prezintă atât un 
prim-plan sensibil real, cât și o proiecție mai profundă care constă în unitatea esenţială de 
gândire compozițională întemeiată pe invenţie. 

3. Având în vedere că „miracolul artistic al unei opere muzicale” implică mai mult decât 
putem auzi fizic, este necesar să examinăm „raportul de apariție” care caracterizează modul 
de fiinţare a actului muzical. Astfel, arta muzicală nu transpune ideea în realitate, ci doar o 
reprezintă pe un plan superior. 

4. Continuînd cu prezentarea unor consideraţii asupra compozitorului și realizării 
compoziţiei muzicale, același „raport de apariţie” revine imediat în prim plan. Astfel, sunt 
identificate două planuri în prezenţa și efectul actului muzical — planul din faţă 
(Vordergrund) şi, în mod necesar, planul din spate (Hintergrund), pe care o compoziţie 
muzicală le aduce într-o sinteză sensibilă și, totodată, puternic hermeneutică. 

5. Esenţial este deci acest lucru diferit, care nu mai este sensibil. Având în vedere că în 
muzică, planul din faţă și planul din spate sunt mult mai apropiate decât în alte arte, 
dualitatea lor a fost mult timp înțeleasă greșit. Acest contrast dinamic tensionat între planuri 
reprezintă însăși esența unei opere muzicale. 

6. Această unitate și opoziţie între planuri este și mai necesară în muzică decât în alte arte. 
Muzica trebuie transpusă în realitate prin arta execuţiei, pentru ca opera muzicală să fie 
adusă în act și prezență. Compozitorul și interpretul constituie ceea ce filosofic am putea 
numi „condiţia de posibilitate” a creației muzicale, care, dincolo de a fi creaţie, trebuie adusă 
în prezenţă, în act, prin realizare sonoră. 

7. Planul din spate este adesea misterios și ridică mari dificultăţi de înţelegere. Vom recurge 
aici la analizele lui N. Hartmann, în special la cele care abordează „fenomenul planului de 
spate al muzicii”, exemplare atât din punct de vedere estetic, cât și filosofic. 

8. Paradoxul muzicii constă în capacitatea acesteia de a transmite simţurilor ceva complet 
diferit și departe de ceea ce se poate sensibil auzi. Rezolvarea acestei dualități esenţiale este 
o temă ontologică. Obiectul estetic intră într-un cerc mai larg de fenomene culturale, dar în 
același timp cade cu totul sub legea obiectivaţiei. 

9. În esenţa obiectivaţiei este și rămâne enigma: cum poate ajunge modelarea unui lucru 
sensibil în planul din faţă să fie purtătoare a unui conţinut care posedă un cu totul alt mod 
de fiinţare şi care există doar pentru o conștiință? Aici trebuie făcută o paralelă cu modul de 
înţelegere a conceptului care se adresează atât intuiției sensibile, cât și formelor superioare 
ale intuiţiei care duc la înţelegere. 

10. Comparaţia dintre concept și opera de artă subliniază necesitatea unei sinteze 
permanente și superioare a actului muzical. Statutul acestei unități unice poate fi înțeles prin 
apel la principiul „identităţii indiscernibililor”, formulat și folosit de Leibniz în interacțiune 
cu principiile ordinii și continuității, permițând astfel ca cvasi-identitatea planurilor 
muzicale, precum și diferența ontologică esenţială dintre ele să fie privite într-o lumină 
corectă. 

11. Prin urmare, problema constă în găsirea „diferenţei interne” dintre cele două planuri, 
care în opera muzicală se află atât în sine, cât și în interpretarea efectivă. În același timp, 
această diferenţă subtilă între planuri apare și variază constant cu fiecare interpretare, ceea 
ce face ca actul muzical să rămână mereu un act al unor împliniri posibile. 

Cuvinte cheie: act lingvistic, act muzical, ergon, energeia, planul din faţă (Vordergrund), 
planul din spate (Hintergrund), apariţie, compoziţie, interpretare, identitatea indiscernibililor 


1. Este astăzi cvasiunanim recunoscută ideea că limba (naturală) este 
o muzică!, ceea ce îndreptățește și întrebarea: muzica însăși (ca prezenţă, actul 
muzical) nu este (dincolo de faptul că este o formă a artei sau tocmai pentru că este 
artă) o limbă? Căci ambele — limba și muzica — țin de ceea ce este esenţial în modul 
de a fi al omului, de raportare la lume (fenomenologic: Weltbezug). 

Într-un anumit sens, dată fiind înrădăcinarea gramaticii și a muzicii în 
disponibilitatea înnăscută omului de a se comporta spontan, gramatical și muzical 
totodată, nu putem să nu observăm că, înainte de a învăța gramatica limbii 
materne, individul-om se înscrie în comunicarea verbală în mod gramatical, după 
cum, fără a fi instruit muzical, dacă are puţin simţ muzical, poate și să cânte?. 

De fapt, structura gramaticală este esenţială oricărei limbi și funcționează 
nu numai în unitatea morfologică și lexicală, ci şi pe un fond fonetic ce le asigură 
prezenţa ca act: actul lingvistic şi respectiv actul muzical. 

Precizarea privind actul lingvistic devine clarificatoare și pentru actul 
muzical: „în formă concretă, nu există limbă, ci numai acte lingvistice de expresie și 
comunicare, diferite de la un individ la altul și diferite, de asemenea, la acelaşi 
individ în funcţie de circumstanţe. Nici un semn lingvistic nu are exact aceeași 


1 Ideea muzicalităţii limbajului verbal nu mai constituie azi o noutate; se vorbește astfel de «melodia 
vorbirii» ca factor important al intonaţiei în funcţie de «situația comunicaţională», care impune 
vorbitorului o alegere a mijloacelor fonetice (tempo-ul fluxului verbal, dinamica, ritmicitatea, intenția, 
intonația etc., aceasta din urmă devenind chiar un mijloc gramatical), ceea ce întărește convingerea că 
înțelegerea gramaticii limbilor (naturale) constituie o cale spre o mai bună înţelegere a limbajului 
muzical. Este semnificativă în acest sens concepţia lui Schopenhauer: „...considerată ca expresie a lumii, 
muzica este un limbaj universal [subl. n.] în cel mai înalt grad, care se raportează la universalitatea 
conceptelor cam în același fel în care se raportează acestea la lucrurile luate în parte. Universalitatea 
muzicii nu este însă nicicum acea universalitate goală a abstracţiei, ci una de un fel cu totul deosebit, și 
este legată de o determinare în genere clară; în această privință, ea se aseamănă cu figurile geometrice și 
cu numerele, care, ca forme generale ale tuturor obiectelor experienţei și aplicabile a priori la toate 
acestea, nu sunt abstracte, ci totdeauna determinate și accesibile intuitiv”. A. Schopenhauer, Lumea ca 
Voinţă şi Reprezentare, selecţie, traducere, note, postfață și bibliografie de Alexandru Boboc, Cluj-Napoca, 
Editura Grinta, 2008, p. 49. 

2 Poate nu întâmplător, lui ]. ]. Rousseau (Eseu despre originea limbilor, unde se vorbeşte despre melodie şi 
despre imitația muzicală, laşi, Polirom, 1999) muzica şi vorbirea îi apăreau ca expresii complementare ale 
afirmării omului: „... cadența şi sunetele se nasc o dată cu silabele, pasiunea determină toate organele să 
vorbească şi împodobește emisia sonoră cu întreaga lor strălucire; astfel, versurile, cântarea și vorbirea au 
o origine comună”; „Grecii puteau să cânte vorbind, noi trebuie fie să vorbim, fie să cântăm; nu s-ar 
putea face amândouă în același timp” (p. 65, 73). 

formă și aceeaşi valoare (semnificat) la toţi indivizii care îl utilizează şi în toate 
momentele când este folosit”!. 

Valorificarea actului lingvistic ca aspect fundamental al limbajului, o 
datorăm lui W. von Humboldt, care „...a deosebit pentru prima dată două aspecte 
fundamentale ale limbajului: pe de o parte limbajul ca enérgeia, adică drept creare 
continuă de acte lingvistice individuale, ca ceva dinamic, care nu este făcut o dată 
pentru totdeauna, ci se realizează continuu, şi, pe de altă parte, limbajul ca érgon, 
altfel spus, ca «produs» sau «lucru făcut», ca sistem realizat istoricește («limbă»)”2. 

Humboldt însuşi scria: „Limba este, cu alte cuvinte, efortul veșnic relevat 
al spiritului de a face sunetul articulat capabil să exprime ideea. Într-o accepţie strictă 
şi nemijlocită, aceasta este definiția actului individual de vorbire; într-o accepţie 
adevărată şi esenţială, putem considera limba, ca să spunem aşa, drept exclusiv 
totalitatea actelor de vorbire. Căci, în haosul dispersat de cuvinte și reguli pe care 
obișnuim să le numim limbă, ceea ce există cu adevărat este doar elementul particular 
produs prin vorbire [subl. n.], iar acesta nu este niciodată complet, necesitând și el o 
nouă prelucrare pentru a reflecta natura actului viu al vorbirii și pentru a da o 
imagine adevărată a limbii vii. Tocmai ceea ce este mai elevat și mai rafinat nu se 
lasă recunoscut în aceste elemente separate și poate fi perceput sau intuit doar în 
înlănțuirea discursului, fapt care dovedeşte o dată în plus că limba propriu-zisă 
rezidă în actul producerii sale efective. În toate cercetările care încearcă să 
pătrundă esenţa vie a limbii, vorbirea ca atare este singura care trebuie gândită ca 
fiind ceva adevărat şi primar. Fărâmiţarea în cuvinte şi reguli este doar o 
cârpăceală lipsită de viaţă a analizei știinţifice”3. 

Este deosebit de importantă concepţia despre forma limbii: nu forma „ca un 
simplu construct mental lipsit de existența reală”, căci „forma este mai degrabă 
elanul individual prin intermediul căruia o naţiune conferă unei idei şi unei simţiri 
o anumită valoare în limbă. Numai că, deoarece nu ne-a fost dat niciodată să 
vedem acest elan în indivizibila integralitate a aspiraţiei sale, ci doar în efectele sale 
de fiecare dată particulare, nu ne rămâne decât să concentrăm omogenitatea 


1 E. Coșeriu, Introducere în lingvistică, Cluj, Editura Echinox, 1995, p. 26. Mutatis mutandis, reținem: „Nu 
«opera muzicală» este obiectul de cercetare al fenomenologiei muzicale, ci actul sub forma sa realizată, 
prin participarea obligatorie a celor ce redau muzica, întrucât altfel muzica nu duce la actul de trăire” 
(C. Bugeanu, Fenomenologia muzicii, în: Dicționar de termeni muzicali, Bucureşti, Editura științifică și 
enciclopedică, 1984, p. 180). 

2 E. Coșeriu, Op. cit., p. 26. 

3 W. von Humboldt, Despre diversitatea structurală a limbilor şi influența ei asupra dezvoltării spirituale a 
umanității (trad. de E. Munteanu), București, Humanitas, 2008, p. 83. 

acţiunii sale într-un concept general inert. În sine însuși, acest elan înseamnă 
unitate și vitalitate”!. 

Așadar, „prin forma limbii nu înţelegem aici aşa-numita formă gramaticală 
ca atare... Conceptul de formă a limbilor se extinde mult mai departe decât regulile 
de alcătuire a discursului și chiar dincolo de regulile formării cuvintelor, în măsura 
în care prin acestea din urmă înțelegem aplicarea la radicali lexicali și la cuvinte de 
bază a anumitor categorii logice generale, cum sunt cele de acţiune, efect, 
substanță, proprietate etc. [...] Formei i se contrapune, evident, o substanță; ca să 
găsim însă substanţa corespunzătoare formei unei limbi trebuie să trecem dincolo 
de limitele limbii. În interiorul unei limbi putem considera ceva drept substanță 
doar în raport cu altceva, de exemplu cuvintele de bază raportate la declinare. În 
alte raporturi însă, ceea ce socotim substanţă este recunoscut la rândul său drept 
formă. [...] În sens absolut, în interiorul unei limbi nu poate exista nici o substanță 
lipsită de formă, căci totul în limbă este destinat unui scop precis — exprimarea 
gândirii —, iar această acţiune începe odată cu elementul său primar, sunetul 
articulat, care devine articulat tocmai în virtutea impunerii unei forme”?. 

Examinând „practicarea limbajului” în extensiunea sa cea mai largă „și 
anume și în relaţia sa cu facultatea de a gândi și de a simți”, Humboldt precizează: 
„Limba este organul formator al gândului. Integral spirituală, integral interioară, 
trecând oarecum fără să lase urme, activitatea intelectuală se exteriorizează în 
vorbire prin intermediul sunetului și devine astfel perceptibilă pentru simţuri. 
Activitatea intelectuală şi limba constituie o unitate şi sunt inseparabile. [...] 
Legătura indestructibilă care unește gândirea, organele vocale şi auzul cu limba 


1 Ibidem, p. 84. „A defini limbile ca activitate a spiritului este absolut corect și adecvat, deoarece existența 
spiritului nu poate fi gândită decât în activitate și ca activitate. [...] Această activitate se desfășoară în 
mod constant şi uniform. Căci forța spirituală care o pune în mișcare rămâne egală cu sine însăși și se 
diversifică doar între anumite limite restrânse. Această activitate are drept scop înțelegerea. Nimănui 
nu-i este îngăduit să-i vorbească celuilalt altfel decât i-ar fi vorbit lui acesta din urmă în împrejurări 
similare. În fine, substanţa care vine din tradiţie nu numai că este identică, ci, având la rândul ei aceeași 
origine, este îndeaproape înrudită cu direcția spre care se îndreaptă spiritul. Acest element constant şi 
uniform [subl. n.] propriu activităţii spiritului de a aduce sunetul articulat la înălțimea expresiei gândirii — 
element conceput în modul cel mai complet posibil, în configurația sa, și reprezentat sistematic — 
constituie forma limbii” (Ibidem, pp. 83-84). 

2 Ibidem, pp. 85-86. „Identitatea limbilor [...] ca şi înrudirea dintre limbi trebuie să se bazeze pe 
identitatea și înrudirea dintre formele lor, căci efectul nu poate fi egal decât cu cauza sa. Forma decide 
în mod exclusiv cu ce alte limbi se înrudește o anumită limbă [...] Formele mai multor limbi se pot reuni 
într-o formă și mai generală”; numai că „atât de admirabilă este, în limbă, individualizarea în interiorul 
concordanței universale, încât se poate spune cu egală îndreptăţire și că întreaga specie umană deține o 
singură limbă, dar şi că fiecare om deţine o limbă proprie” (Ibidem, p. 87). 

rezidă irevocabil în alcătuirea originară, cu neputinţă de explicat altfel, a naturii 
umane”!. 

Pe fondul unor profunde reflecţii „asupra adecvării sunetului la operaţiile 
spiritului”, Humboldt examinează pe larg relaţia dintre limbă și gândire, cu accent 
pe rolul „formator” al limbii: «Activitatea subiectivă este aceea care construiește în 
gândire un obiect. Căci nici un fel de reprezentare nu poate fi considerată o simplă 
contemplare pasivă a unui obiect dat deja. Activitatea simţurilor trebuie să se 
îmbine în mod sintetic cu acțiunea internă a spiritului, iar din această îmbinare se 
desprinde reprezentarea care devine obiect în raport cu forța subiectivității, 
întorcându-se spre aceasta pentru a fi concepută ca atare într-un chip nou. În 
vederea unui asemenea scop, limba este însă indispensabilă. Căci în măsura în care 
efortul spiritual își croiește drum cu ajutorul buzelor, produsul acestuia se întoarce 
către urechea vorbitorului. Reprezentarea este preschimbată astfel în obiectivitate 
efectivă, fără ca prin aceasta să fie privată de subiectivitate. Doar limbajul este 
capabil de așa ceva; și fără această transpunere într-o obiectivitate care se întoarce 
către subiect, transpunerea care se petrece constant cu ajutorul limbajului chiar și 
atunci când tăcem, formarea conceptului ar fi imposibilă, cum imposibilă ar fi orice 
gândire efectivă”2. 


2. Acestea ar fi consideraţiile mai importante pentru ideea că muzica ar 
putea fi înțeleasă și ca o limbă, cu tot ce implică aceasta pentru analogia cu 
particularităţile de structură și funcționalitate ale limbii și ale raportului dintre 
limbă şi gândire. Cele spuse în acest context se potrivesc, mutatis mutandis, şi 
pentru înțelegerea muzicii, a limbajului muzical în speţă şi, nu în ultimul rând, a 
gândirii muzicale. 


1 Ibidem, p. 89. Este semnificativă aici ideea concordanței dintre sunet și idee: „După cum ideea, asemenea 
fulgerului şi tunetului, reunește într-un singur punct întreaga forță de reprezentare, excluzând tot ceea 
ce este în plus, tot așa și sunetul răsună cu o fermă acuitate și unitate. După cum ideea cuprinde în 
întregime sufletul, tot așa şi sunetul deţine o putere pătrunzătoare [subl. n.], capabilă să zguduie toate 
fibrele umane. Această capacitate, prin care sunetul se deosebeşte de toate celelalte impresii sensibile, 
depinde evident de faptul că auzul (ceea ce nu se întâmplă în cazul celorlalte simțuri sau se întâmplă în 
alt mod) recepționează impresia unei mișcări sau, mai degrabă, când este perceput sunetul care emană 
din voce, impresia unei acţiuni efective şi această acțiune pornește din interiorul unei fiinţe vii, 
manifestându-se ca sunet articulat” (Ibidem, p. 89). 

2 Ibidem, p. 91. Este clarificatoare în acest sens precizarea lui Hegel: „Cu tonul, muzica părăsește 
elementul figurativ exterior și vizibilitatea intuitivă a acestuia. Din această cauză, ea și are nevoie pentru 
sesizarea creaţiilor sale de un alt organ subiectiv, de auz, care, ca și vederea, nu aparține simţurilor 
practice, ci celor teoretice şi este de natură mai mult ideală decât vederea [...] urechea aude, fără a se 
îndrepta practic spre obiecte, rezultatul acestei vibrări interioare a corpului prin care nu mai apare 
figura materială, calmă, ci primul mod mai ideal de a fi al sufletului” (G. W. F. Hegel, Prelegeri de 
estetică, vol. II, București, Editura Academiei, 1966, p. 286). 

În principal, este de luat în atenţie procesul complex al interacțiunii dintre 
limbajul prin care ia naștere (în unitatea spiritului) un «produs» sau «lucru făcut» 
(limbajul ca ergon) şi limbajul din „înlănțuirea discursului” (W. von Humboldt). 

Altfel spus, poate, e vorba de raportul dintre „forma limbii” şi „substanţa 
corespunzătoare formei unei limbi”, ceea ce necesită trecerea „dincolo de limitele 
limbii”, mai exact, limba ca „formator” (bildend) în unitatea spiritului şi limba 
discursului; discurs care este „un eveniment de limbaj”, mai exact, «limbajul pus în 
acțiune» într-un proces istoric ce face din enunţ un eveniment”. 

Prin analogie cu toate acestea, să urmărim fenomenul muzical, după regula: 
«discursul» ca «limbaj pus în acţiune» într-o perspectivă care face din enunt «un 
eveniment», în care „abia în virtutea execuţiei sonore există un prim-plan sensibil, 
care nu rămâne pe seama reprezentării, ci o «realitate» care „este exclusiv realitatea 
acustică, domeniul a ceea ce se poate sensibil auzi”; „ceea ce se poate «auzi» pur 
sensibil «laolaltă» (Zusammenhren) este o alcătuire de sunete, de tonuri strâns 
limitată. O sonată, o «mișcare», chiar un preludiu nu se reduc nici pe departe la 
aceasta. Auzim, fireşte, sensibil-real (pur acustic) laolaltă, o succesiune limitată de 
sunete, tot astfel o succesiune de armonii, totuşi, numai atât cât se întinde retenția 
acustică (prelungirea a ceea ce tocmai am auzit)”?. 

Înapoia sunetelor există ceva care „trebuie doar căutat acolo unde poate fi 
găsit, — nu departe, dincolo de lumea sunetelor, ci aproape de ea și înăuntrul 
genului ei”. 

În alți termeni, este, „întemeiată pe invenţie”, unitatea de compoziţie „care 
nu este dată laolaltă în nici unul din stadiile efectului acustic, constituind totuși 
adevărata compoziţie”+. 

În mod manifest, „Singura” pătură intermediară a  «sonorităţii 
perceptibile» este realizată în actul unic al execuţiei de aici şi de acum. lar aceasta 
înseamnă că, în execuţie, ceea ce este cu adevărat muzical în muzică rămâne apariție. 


[Ps 


3. Ne aflăm în fața unui miracol — „miracolul artistic al operei muzicale, 
declarat de prezența ei într-o interpretare-execuţie, în care „trăim înălțarea 
edificiului, creșterea, ridicarea lui piatră cu piatră; şi această alcătuire de ansamblu 
este terminată și laolaltă, abia când succesiunea de sunete sensibil perceptibile a 


1 Em. Benveniste, Problèmes de la linguistique générale, Paris, Gallimard, 1966, p. 242: „le discours est «le 
langage mis en action» dans un processus historique qui fait du l'enonce un sveniment”. 

2 N. Hartmann, Estetica, Bucureşti, Editura Univers, 1974, p. 137, 131. 

3 Ibidem, p. 131. 

4 Ibidem, p. 133. 

5 Ibidem, p. 219. 

ajuns la sfârşit, adică s-a stins. Ultimele măsuri ale unei opere muzicale consecvent 
construite sunt resimţite atunci ca încheiere a edificiului și ca încununare a lui”!. 

Așadar, „auzim în fapt mai mult decât ce se poate sensibil auzi [subl. n.], auzim 
un edificiu sonor de altă ordine de mărime, care este cu neputinţă de auzit acustic 
laolaltă. Această altă alcătuire este adevărata operă sonoră, «mișcare», fuga, sonata. 
Și această alcătuire constituie «planul muzical de fund». Bineînţeles, numai cel 
muzical; căci de întregul plan de fund al muzicii mai ţin și alte momente, pe 
deasupra”?. 

Audierea muzicală „transcende auzul sensibil. Întregul unei mişcări care 
apare nu este dat ca atare simţurilor, el este ceva acustic-ireal, care nu este realizat 
nici în execuţia sonoră. Căci el nu este realizabil ca ceva subzistând laolaltă. ÎL 
auzim «prin mijlocirea» altor elemente, succesiunea sensibilă a sunetelor mijlocește 
apariţia lui, deși în fazele ei ea nu se poate fixa; ea are transparenţa caracteristică de 
a face să apară, pentru cel ce o ascultă, celălalt aspect, edificiul sonor, care nu se 
epuizează în ea”3. 

Şi aici intervine explicarea în sensul „raportului de apariție”: „ceea ce se 
ascunde cu adevărat în principiul «expresiei» trebuie să fie mai degrabă un raport 
de apariție [subl. n.], şi anume unul de un fel foarte particular. Dar el nu trebuie să 
fie nici apariţia unei «idei», nici a vieţii, nici a unui sens. Ci în modul de apariţie el 
însuși va trebui căutată caracteristica obiectului frumos. Cu aceasta se deschide 
câmpul pentru un alt concept deosebit și specific estetic al formei. Căci într-un 
oarecare sens trebuie să fie vorba de forma apariţiei ca atare”+. 

Este vorba de „modul de fiinţare al obiectului frumos”: „Frumosul este un 
obiect de două feluri, totuși în una, ca un obiect unic. El este un obiect real, şi de 
aceea, dat simţurilor, nu se epuizează însă în acesta; dimpotrivă, este în aceeași 
măsură şi un cu totul altul, ireal, care apare în cel real — sau ca ivindu-se înapoia lui. 
Frumosul nu este primul obiect, singur, și nici în al doilea singur, dimpotrivă 
numai ambele, unul într-altul și unul cu altul. Mai exact spus, el este apariția unuia 
în celălalt”5. 


1 Ibidem, p. 134. 

2 Ibidem, pp. 134-135. 

3 Ibidem, p. 135. În fond, „opera muzicală constrânge pe auditor să audă dinainte ceea ce vine și să audă 
încă ceea ce a trecut, să trăiască în fiecare stadiu al audierii așteptarea a ceea ce vine, să anticipeze 
urmarea determinată, cerută de muzică. Aceasta este valabil chiar acolo unde adevărata urmare a 
bucății muzicale se dovedește ulterior ca fiind alta. Căci rezolvarea tensiunii [subl. n.] care se născuse 
poate totdeauna să fie și alta decât cea așteptată; și valorificarea posibilităţii muzicale neașteptate (de un 
nou fel) este aici tocmai un moment esenţial de surpriză și de îmbogăţire” (Ibidem, pp. 133-134). 

4 Ibidem, pp. 32-33. 

5 Ibidem, p. 39. Și acum explicaţia: având o asemenea structură, „modul de fiinţare al obiectului estetic 
nu poate fi simplu. Așa cum într-însul intră un obiect de două feluri, tot astfel intră două feluri de ființă: 
una reală și alta ideală, pură apariţie. Și caracteristic este faptul că această natură dublă a ființării, cu 

Este adevărat, „modul de ființare al întregului trebuie să fie unul despicat 
în două, în timp ce, structural, obiectul acționează unitar și cu totul nedespicat. 
Unitatea se găseşte pe planul de apariție. Ceea ce face să apară trebuie să fie real, și 
ceea ce apare nu poate fi real, întrucât constă numai în această apariţie a sa. De aici 
jocul schimbător în felul de a fiinţa al frumosului: el există și totodată nu există, 
fiinţa lui se află în cumpănă”. 

Aşadar: „modul de ființare a întregului, corpus-ul, este unitatea celor două 
planuri, deși „obiectul” acţionează în „planul de apariţie”. Ceea ce face să apară 
(planul din față) este real, iar ceea ce apare constă numai în apariţia sa; nu este 
irealul ca atare (acesta este, dar nu-i şi existent structurat), vine ca valabilitate, nu ca 
valoare (e mereu transcendentă). 

În alţi termeni în ceea ce apare intră ceea ce a reuşit compozitorul să prindă 
ca idee, nu Ideea ca atare. Aceasta rămâne model absolut, la care se raportează cum 
pot (după talent şi tehnică) cei care creează, compozitorii. Totuși, modul de a fi (nu 
a exista) al irealului rămâne taina a ceea ce e mereu „dincolo”, transcendent. 

La prima vedere ar părea că „activitatea artistului este o aducere la 
realitate, de pildă realizarea unei idei sau a ceva ce plutește ca ideal în fața ochilor. 
Dacă privim însă mai de aproape, descoperim tocmai contrariul. Tocmai realizare 
nu este creația sa, și deci nici facere cu putință. Ceea ce lui îi pluteşte înaintea 
minţii nu este nicidecum transpus în realitate, ci doar reprezentat (dargestellt). Și 
aceasta înseamnă că este făcut să apară zur Erscheinung gebracht)”?. 

Într-un text esenţial rezumat: „Procedarea creatorului este o îndepărtare de 
realitate — o de-realizare (Entwirklichung). El nu trebuie să procure posibilității 
condiţiile care îi lipsesc, nu trebuie să urnească povara inertă a realului, ci doar să 
ofere ochilor care contemplă irealul ca atare. Prin aceasta el nu are trebuinţă de ceva 
real decât ca termen mijlocitor în care să poată apărea irealul; și numai întrucât 
creează un atare termen, el este un realizator. Dar ceea ce ajunge la apariţie, în 
acesta, rămâne mai departe cu totul ireal „şi încă atât de învederat și neîndoielnic 
ireal, încât nici chiar apariţia sensibil palpabilă nu simulează vreo realitate”3. 


toată eterogenitatea ei completă nu face ca obiectul să apară despicat sau lipsit de unitate. Raportul între 
cele două părţi constitutive trebuie prin urmare să fie un raport cu totul intim, putem spune un raport 
funcțional [subl. n.]. Adevăratul factor de care atârnă frumuseţea obiectului este rolul determinant al 
realului (al datului sensibil) într-însa, acela de a face să apară celălalt moment, irealul, care este cu totul 
deosebit” (Ibidem). 

1 Ibidem. „În intuirea și gustarea frumosului simțim această suspensie ca o vrajă a frumosului. Dacă 
obiectul însuși l-am percepe ca despicat, vraja ar dispărea. Numai întrucât îl trăim ca unitate 
netulburată și totuși simțim în el opoziţia ființei şi a neființei, putem încerca magia raportului estetic al 
apariţiei” (Ibidem). Dar conceptul apariţiei nu trebuie confundat cu aparenţa, de care „ar fi legată iluzia 
existenţei reale [...] tocmai opoziția resimțită față de existenţa reală este aici esenţială” (Ibidem, p. 41). 

2 Ibidem, pp. 42-43. 

3 Ibidem, p. 43. 

4. Revenind la compozitor și compoziție muzicală este de precizat că și aici 
funcţionează un „raport de apariţie”, numai că nu trebuie să considerăm 
„dispoziţia sufletească (durere, bucurie, neastâmpăr, nostalgie), care incontestabil 
se exprimă în muzică, ca fiind planul ei din spate. Aceasta nu se poate, chiar și 
numai pentru motivul că dispoziția constituie o pătură situată mai adânc înăuntru. 
[...] Deocamdată însă se poate dovedi că şi în muzica pură - și anume dincoace de 
orice conținut sufletesc — există o stratificare și un raport de apariţie. Se înțelege că 
el revine în orice altă muzică, chiar și în transpunerea muzicală a unor opere 
poetice. Numai că acolo el nu este pus la îndoială, cum este pus în muzica pură”!. 

Și iată o explicaţie posibilă: „Trebuie să plecăm de la faptul că sunetul 
muzical, tonul, constituie aici «materia» în care se face modelarea. Așadar, 
succesiunea și legătura sunetelor trebuie socotite în muzică drept pătură reală și 
prim plan (în notă: „sunetele nu sunt reale în sens strict, deoarece ele nu subzistă ca 
atare decât pentru cel care le aude [...] esenţialul în «pătura reală» a unei lucrări 
muzicale este şi rămâne prezența sensibilă, existența pentru percepţie”). Se pune 
deci întrebarea: se găsește în opera muzicală ceva care se ridică deasupra sunetelor 
percepute sensibil, devenind pentru auzul muzical ceva ce planează deasupra lor? 
Sau, ca să folosim imaginea de mai înainte: există aici însă un plan de spate 
(Hintergrund) care apare prin mijlocirea lor, și anume astfel încât rămâne conținut 
muzical autentic și propriu-zis?”2? 

Răspunsul este: există, dar „trebuie doar căutat acolo unde poate fi găsit, — 
nu departe, dincolo de lumea sunetelor, ci aproape încă de ea și în genul ei”3. 

Acesta ar fi secretul prezenţei și funcţionării celor două planuri — planul 
din față (Vordergrund) şi planul de spate (Hintergrund) aduse de o compoziţie 
muzicală în unitatea dintre o „sonoritate sensibil-perceptibilă” şi „ceva dincolo de 
aceasta, «ceva muzical perceptibil», care necesită o cu totul altă sinteză din partea 
conștiinței percepătoare, decât aceea pe care o poate efectua pura auzire acustică” 4. 


5. Esenţialul îl constituie astfel „acest altceva”, care „este un întreg mai 
mare și constituie planul din spate (Hintergrund), care nu mai are caracter 
sensibil”5. 

Totul devine inteligibil în următoarea explicație: „Unitatea muzicală a 
operei sonore are în adevăr ea însăşi caracterul unei sinteze. Aceasta înseamnă că 


1 Ibidem, p. 130. 

2 Ibidem, pp. 130-131. 
3 Ibidem, p. 131. 

4 Ibidem. 

5 Ibidem. 

ea este «compoziţie» (compositio este simpla traducere a cuvântului synthesis). O 
atare unitate nu poate fi sensibil auzită. În această măsură, ea este în mod veritabil 
apariție, și anume o apariție mijlocită de audierea sensibilă. Ea aparține planului de 
spate al operei sonore. Luând însă lucrurile pe latura obiectivă, ea este unitatea 
sintetică în care sunetul respectiv stins, pe care sensibil nu-l mai auzim, este reținut 
şi alcătuieşte astfel, ca ceva încă prezent, un element esenţial al întregului ce se 
edifică succesiv în audierea muzicală”!. 

Este adevărat însă că „fenomenul planului de spate muzical” este extrem de 
complex: „Întregul unei mișcări care apare nu este dat ca atare simţurilor, el este 
ceva acustic-ireal, care nu este realizat nici în execuţia sonoră. [...] ÎL auzim «prin 
mijlocirea» altor elemente, succesiunea sensibilă a sunetelor mijlocește apariţia lui, 
deşi în bazele ei ea nu se poate fixa”; mai mult, „legătura particulară dintre straturi 
este, în schimb, cu totul alta decât în acele arte [artele plastice — n. n.], chiar numai 
pentru motivul că planul din faţă şi primul plan de spate sunt în muzică mai 
asemănătoare unul cu altul, şi după felul lor sunt mai apropiate. De aceea, 
dualitatea lor a şi fost în muzică neînțeleasă, mai mult decât oriunde”?. 

Unitatea planurilor este esenţială pentru structura compoziţiei: „Avem, 
prin urmare, în muzică, aceeași stratificare dublă a obiectelor ca în artele plastice; 
aceeaşi dualitate și opoziție [subl. n.] a modurilor de ființare, aceeași apariție în 
materia sensibilă, aceeaşi transparenţă a primului plan modelat. Tot astfel, același 
rol al subiectului receptor; căci numai pentru un subiect, când el îndeplinește 
condițiile audierii muzicale, poate apărea acel întreg. [...]”?. 

Dualitatea şi opoziția „modurilor de ființare” creează un contrast dinamic, 
tensionat între planuri: „Limpede însă se poate vedea cum planul din față este 
determinat de planul din spate, în opera compozitorului, cum unitatea formei în 
compoziție determină modelarea materiei auditiv-sensibile până în amănunte. Şi în 
acest punct, opera muzicală este asemenea operei poetice și operei picturale”4. 


1 Ibidem, p. 133. „Adevărata audiere muzicală”, cu toată separarea ei în stadiile temporale, „este sesizată 
ca o coexistență — e adevărat, nu ca ceva simultan în sens temporal, totuşi, ca un ansamblu solidar, ca 
unitate” (Ibidem, p. 132). Muzica săvârşeşte „tocmai unitatea şi totalitatea închisă a ceea ce era dispersat 
în succesiunea temporală. Sinteza aceasta se înfăptuieşte în audierea muzicală însăşi, și anume mult 
peste graniţele înguste ale cuprinderii plăcerii acustice. Dar ea nu se realizează dintr-o dată, ci succesiv, 
în cursul audierii sensibile, și anume pe baza unei unităţi și conturări interne cu totul precise a operei 
sonore” (Ibidem, p. 133). 

2 Ibidem, p. 135. 

3 Ibidem. 

4 Ibidem, p. 135. Există însă „un tip de compoziţie în care amănuntele nu se acordă deplin pentru 
ascultător, ci rămân disparate. Amănuntele pot fi şi aici plăcute încă în efectul lor, pot să ne captiveze, 
să ne stimuleze, să ne provoace la anticipare; ele ne pot chiar trimite la un întreg, dar dacă, în cele din 
urmă, acest întreg nu se realizează totuși, dacă nu se dezvoltă pe planul apariției nici un edificiu, bucata 

6. Unitatea și opoziţia planurilor (de fapt, implicaţia lor) este prezentă și în 
„arta de ordinul al doilea”, singura „care face ca muzica, o dată compusă şi scrisă, 
să fie sonor perceptibilă”: „Opera muzicală scrisă” are nevoie de aceasta încă mai 
mult decât o piesă de teatru: în definitiv, piesa de teatru poate fiecare să o și 
«citească» şi, dacă are oarecare fantezie, să aibă interior şi «viziunea» ei; «a citi» 
însă bucata muzicală este ceva cu totul deosebit, pentru aceasta este nevoie de o 
formaţie specializată în acest domeniu și de foarte mult exercițiu. De obicei, chiar, 
lucrurile stau astfel că profanul în muzică poate mai degrabă să «execute» el însuși 
decât «să citească» fără execuție. [...] În orice caz însă, publicul muzical are nevoie 
de reproducere sonoră, de prezentare [...] ca să ajungă în genere la muzică 

Cu aceasta, „arta muzicantului reproducător ajunge să fie o necesitate 

estetică. Aici, ca şi în cazul poeziei dramatice, e vorba de o artă a «jocului», şi multe 
dintre notele caracteristice ale artei actorului se potrivesc și aici, firește, numai 
mutatis mutandis, căci felul jocului este altul”?. 

În muzica transpusă în realitate „prin arta secundară a «execuţiei», o 
pătură din fiinţa operei de artă, care în compoziţia scrisă rămâne încă ireală, deci 
nu este ea însăși acolo sensibil dată, ci lăsată în seama reprezentării, — fiind astfel 
totodată atrasă în sfera perceptibilităţii sensibile, și în primul plan al întregii 
alcătuiri [...] «Realitatea» de care e vorba aici este exclusiv realitate acustică, 
domeniul a ceea ce se poate sensibil auzi. Aceasta este valabil și acolo unde 
dinamica «vizibilă» a mișcării muzicantului executant, sau chiar a dirijorului, 
aduce o contribuţie esenţială la înțelegerea muzicală”3. 

De fapt, „în muzică «realizarea» ei de către muzicantul executant — inclusiv 
a celui care execută diletantic — este într-atât de la sine înţeleasă, încât de fapt 
fiecare o desemnează prin cuvântul muzică numai pe ea, în timp ce negrul pe alb al 
notelor scrise trece numai drept mijloc auxiliar. Nu se poate spune deci aici că 
cititorul devine auditor (ca în dramă, spectator); căci cititori nu există aici decât în 
mod excepțional”4. 

Așadar, „adevărata muzică” se naşte obiectiv „abia cu arta secundară a 
muzicantului”; „de o întărire a efectului de cadru nu poate fi vorba aici. Muzica, și 
cea executată și sonoră, nu are nevoie să fie desprinsă în mod special din legătura 


este resimțită ca fiind lipsită de unitate, plată, ca nespunând nimic. Nu dăm atunci de urmă nici unei 
legături interne, lipsește unitatea formei interioare” (Ibidem). 

1 Ibidem, p. 136. 

2 Ibidem. 

3 Ibidem, p. 137. 

4 Ibidem, p. 137. 

cu realul; ea este deja cu prisosință desprinsă prin materialul ei propriu sonor, 
încât acesta nu apare, în ordine muzicală, nicăieri decât în muzică” 1. 

În execuție, muzica devine dependentă de „execuţia muzicantului”: „şi aici 
există o pătură intermediară, care este realizată în execuţie. Şi realizarea nu mai 
este opera compozitorului, ci a muzicantului executant. Acesta are mână liberă în 
modelarea unor nenumărate amănunte de felul cel mai imponderabil, amănunte ce 
nu pot fi înregistrate pe foaia de note, și de care totuși depinde în mod esențial 
plăsmuirea întregului. El devine un asociat al compozitorului, și în felul acesta nu 
este doar «artist reproducător», ci cu desăvârşire productiv creator. [...]”2. 

Situaţia este complexă, implicând dependenţă şi independenţă, unitate- 
identitate și diferență, opoziţie şi corespondenţă şi, mai ales, co-prezența celor două 
planuri în limbaje diferite: limbajul compoziţiei și limbajul (de fapt, metalimbajul) 
interpretării. 

Cu  interpretarea-execuţie, opera muzicală devine alta cu fiecare 
reproducere (care nu este simplă reproducere): „Interpretarea muzicantului se 
adaugă de fiecare dată, şi ea poate fi cu totul personal-unică. În felul acesta, 
identitatea operei muzicale este şi ea în anumite limite părăsită, este despicată în 
diversitatea calitativă a interpretărilor”3. 

Compozitorul şi interpretul (care poate fi și compozitorul însuși) constituie 
ceea ce filosofic am numi „condiția de posibilitate” a creației muzicale, care, 
dincolo de faptul că este creaţie, trebuie adusă în prezenţă, în act, în audiție 


1 Ibidem. Este de reţinut „că abia prin execuţia reală se instituie analogia mai precisă cu artele plastice; 
abia în virtutea execuţiei sonore există un prim-plan sensibil, care nu rămâne pe seama reprezentării; și 
abia astfel, opera muzicală se adresează direct urechii, şi nu fanteziei productive a unui «cititor» (care 
aici abia se întâlneşte). Ceea ce era doar reprezentat este înlocuit prin ceea ce este perceptibil” (Ibidem, 
pp. 137-138). 

2 Ibidem, p. 138. „Compozitorul” are trebuință de execuţia congenială. Muzicantul primeşte de la el 
numai ceva pe jumătate modelat (încă relativ general) și îl modelează până la capăt. El îi umple cu viață 
şi cu suflet, în sensul în care i se pare conceput de compozitor. Numai că el nu face aceasta prin 
mijlocirea propriei persoane, ci prin instrumentul său. Căci el nu înfățișează personaje ca actorul, ci 
interpretează opera muzicală” (Ibidem). 

3 Ibidem. În felul obiectivaţiei (căci este vorba de obiectivaţie în ambele dimensiuni: a compoziției și a 
interpretării) „există cea mai mare deosebire între muzica scrisă şi cea executată [ca şi cum ar fi două 
muzici! — subl. n.]. Prima subzistă mai departe în materialul durabil al scrisului — aere perennius =; este 
modelată, e adevărat, numai până la jumătatea concreţiunii, dar oarecum pentru totdeauna, se oferă în 
mod constant unei noi modelări; muzicantul în schimb îi dă, e drept, concrețiune şi intuitivitate deplină, 
însă în materialul cel mai fugitiv; el modelează desigur până la capăt, dar numai pentru o clipă. 
Obiectivaţia superioară nu se poate conserva, ea se stinge temporal o dată cu execuţia unică. E adevărat, 
tehnica de azi (imprimarea pe disc) o poate fixa, în anumite limite; dar tehnica nu ajunge până la toate 
fiinţele, și pe deasupra aceasta nu schimbă nimic din mulțimea și diversitatea reproducerilor. Fiecare 
este înlocuit, cu toată fixarea ei, de o nouă interpretare” (Ibidem, p. 138). 

muzicală, în care arta muzicantului executant — deşi „o artă legată de moment” — 
devine necesară. 

În alți termeni, alături de realizarea ei (prin interpretare-execuţie) „rămâne 
neclintită în picioare compoziţia scrisă, în semiconcreţiunea ei, în fiecare clipă 


ăi 


obiect al unei împliniri posibile 


7. Un orizont al necuprinderii este mereu activ aici (de unde și aşteptările 
prezenţei unei mereu alte „lumi sonore” în execuţie-interpretare): „Întregul 
compoziției rămâne și el, în execuția muzicantului, ireal. Sinteza audierii — laolaltă 
într-o unitate nu o poate realiza nici cel mai desăvârşit interpret, pentru ascultător; 
el i-o poate desigur apropia, îl poate conduce spre ea, dar nici o putere din lume nu 
îl poate scuti în audierea muzicii de edificarea succesivă a întregului. Unul, în 
adevăr, nu poate, «să audă» pentru celălalt, tot atât de puţin pe cât poate să 
gândească, să conceapă sau să înțeleagă. Însă [...] unitatea și întregul obiectului 
muzical nu există nicăieri decât în audierea muzicală. Este deci limpede că tot ce 
s-a spus mai sus despre «apariția» unei unități de compoziţie se potriveşte tocmai 
execuției sonore a muzicantului, şi nicidecum muzicii scrise”2. Numitul „plan de 
(sau din) spate” (Hintergrund) ridică astfel mari dificultăți de înțelegere. Poate de 
aceea, N. Hartmann l-a studiat sub formula „fenomenul planului de spate 
muzical”. Căci în actul unic „al execuţiei de aici şi de acum” este realizată numai 
„pătura intermediară a «sonorităţii perceptibile», ceea ce înseamnă că „în execuție, 
ceea ce este cu adevărat muzical în muzică rămâne apariție. Fără îndoială, nu 
trebuie să subapreciem faptul de a ţine de apariţie; apariţia poate fie ea însăși 
eminent obiectivă, poate fi convingătoare şi zguduitoare, poate răpi cu sine 
mulțimea auditorilor, în chip uimitor, îi poate contopi în unitatea unei trăiri 
artistice «unice». Dar ea rămâne totuși apariție și nu devine realitate. Şi numai în 
felul acesta se realizează într-însa condiția fundamentală a «obiectului estetic» şi a 
frumosului”3. 


1 Ibidem, p. 138-139. Trebuie spus că muzicantul care execută nu atrage „întregul plan de spate al 
muzicii”: „Atras în realitate nu este aici întregul operei muzicale, ci cu desăvârşire numai prima pătură, 
cea mai apropiată a planului de spate, cea auditiv perceptibilă a tonurilor și a armoniilor. Tocmai 
aceasta joacă aici rolul de pătură intermediară. Şi numai ea este în genere realizabilă acustic. Nu e puțin, 
dar ea nu constituie întreaga muzică. Tot rostul rămâne ireal, ca mai înainte, și trebuie să se nască în 
conștiința celui care ascultă. De aceasta ţine întregul conţinut sufletesc al muzicii, ori din ce ar consta el 
[...] este lesne de prevăzut că el trebuie să constea dintr-o nouă succesiune de straturi, care ea abia 
desăvârșeşte adâncimea planului de spate. Așa cum în artsa actorului adevărata acţiune, o dată cu ura 
şi iubirea, rămâne reală, tot astfel și în execuţia muzicală dispoziţiile şi sentiumentele” (Ibidem, p. 139). 

2 Ibidem, p. 139. 

3 Ibidem, pp. 139-140. 

Într-o formulare (oarecum rezumativă) se poate spune „că nici în muzica 
executată nu există vreun moment de iluzie. [...] Execuţia rămâne execuţie și 
gravitatea conţinutului care apare într-însa cu putere irezistibilă rămâne pe planul 
apariției, raportul păturilor, cu opoziţia lor dintre real şi ireal este păstrat. Numai că 
aici el lucrează cu alte mijloace decât în artele plastice. Aparenţa suprimării lui ține 
de faptul că muzica pură nu are teme extramuzicale, ceea ce înseamnă că ea nu este 
artă reprezentativă. Ceea ce ea însă mijloceşte cu adevărat ascultătorului prin 
planurile ei din faţă, nu se poate exprima în nici un fel prin cuvinte şi concepte”!. 


8. Rămâne însă o enigmă: cum poate apărea în planul sensibil ceea ce este 
de cu totul alt fel? Şi aceasta în mod diferit în diferitele arte. Totul depinde de 
înțelegerea „legii obiectivaţiei”, activă pe fondul „spiritului obiectivat”, mai exact a 
„Fiinţării obiectului estetic”. 

Tema de bază ar fi următoarea: „obiectul estetic” nu are „fiinţă de sine 
stătătoare, independentă de subiect (o ființă în sine)”, dar „o parte dintr-însul 
subzistă perfect independent de subiect. Cu aceasta ne aflăm în faţa problemei 
modului său de a ființa. Rezolvarea ei este o temă ontologică”?. 

Este o temă care ţine de „problema generală a ființării spirituale (Problem 
des geistigen Seins). Căci tocmai cum obiectul estetic subzistă numai «pentru» o 
ființă spirituală, tot astfel într-însul se află totdeauna cuprins ceva cu conţinut 
spiritual, cel puţin un mod determinat de a vedea sau de a înțelege. Aceasta nu se 
poate imediat vedea în obiectul naturii, foarte bine însă în produsul artei, al operei 
de artă, care „este producţie a spiritului și are în sine ceva din spiritul productiv 
care a creat-o”5. 

Așadar, „obiectul estetic intră, în măsura în care este creat de om, într-un 
cerc mai larg de fenomene; el constituie o specie particulară a spiritului obiectivat. 
El cade în același timp cu totul sub legea obiectivației”+. 


1 Ibidem, p. 140. 

2 Ibidem, p. 93. 

3 Ibidem, pp. 93-94. Mai exact, opera de artă „aparţine după genul ei unei forme particulare a ființării 
spirituale, «spiritul obiectivat». Ea este obiectivaţie, adică proiectarea unui conţinut spiritual în planul 
obiectelor”; obiectivaţia este „a treia formă fundamentală a spiritului. E adevărat, ea nu este spirit viu, ci 
numai conţinut spiritual, produs al spiritului, creaţie spirituală. În această calitate însă, ea subzistă într- 
o anumită desprindere de «viaţa spirituală» [...] este oarecum scoasă dintr-însa și astfel scutită de 
transformarea ei, poate duce așadar lângă ea o existenţă pentru sine” (Ibidem, p. 94). 

4 Ibidem, p. 95. „Legea obiectivaţiei este dublă. Ea spune mai întâi că: un conţinut spiritual nu se poate 
menţine decât în măsura în care el e făcut captiv al unei materii sensibile reale, adică în măsura în care 
este înlănțuit în ea prin modelarea particulară a materiei, și în felul acesta este susținut de aceasta. Și în 
al doilea rând ea spune că acest conținut spiritual purtat de materia modelată are nevoie de acțiunea 
reciprocă a spiritului viu, a celui personal și a celui obiectiv; căci el este dependent de o conștiință care 

În modul ei complex de ființare, obiectivația „este numai în parte reală, 
adică singură materia împreună cu modelarea ei este reală; conţinutul spiritual 
propriu-zis rămâne ireal, nu este realizat nici de spiritul viu; dimpotrivă, el i se 
înfățișează numai ca apariție ... în raportul de apariţie este vorba de ceva mult mai 
general, nu de opera de artă singură. E vorba aici nu de modul particular de 
fiinţare al obiectului estetic, ci de modul de a fiinţa al spiritului obiectivat”!. 

După legea obiectivației „orice apariţie a unui conţinut spiritual e 
dependentă de acţiunea reciprocă a spiritului viu, întrucât acesta urmează să 
procure condiţiile înțelegerii”; conform acestei legi, întregul unei „alcătuiri” are 
două straturi eterogene, „atât în structura cât și în modul lor de ființare. Căci 
numai planul din față, plăsmuirea materială, sensibilă, este real; planul din spate, al 
apariţiei, conţinutul spiritual, este ireal. Primul subzistă, împreună cu modelarea 
lui, în sine; cel din urmă, în schimb, numai «pentru» un spirit viu este gata să-l 
primească, care își aduce la aceasta contribuția și devine, în recepţie, reproductiv”2. 


9. În esenţa obiectivaţiei „este și rămâne enigma: «cum» poate ajunge, în 
definitiv, modelarea unui lucru sensibil în planul din față să fie purtătoare a unui 
conţinut care posedă un cu totul alt mod de ființare și nu este dat decât «pentru» o 
conştiinţă. Căci raportul, totuși, este tocmai acesta: că acest conţinut poate fi intuit 
în modelarea sensibilă a materiei și poate fi redobândit de fiecare dată dintr-însa. 
Într-un fel oarecare, el trebuie totuși să fie conţinut într-însa”3. 

Care ar fi soluţia enigmei? Este aceea „că, în fapt, conţinutul spiritual nu se 
găsește nici el în materia modelată fără conţinutul unui spirit viu. El nu se află 
într-însa nicidecum <în sine», ci numai «pentru noi» cei care îl sesizăm. Şi el nu este 
pus de spiritul producător într-însa decât pentru un spirit care îl sesizează, nu însă 
imprimat, în sine și independent de acesta, ființei materiei. Forma care îi este în 
realitate imprimată este, dimpotrivă, ea însăși numai cea materială, așadar aceea a 
primului plan sensibil”+. 


intuiește [...] care înțelege sau care recunoaște și căreia el îi poate apărea mijlocit de plăsmuirea reală” 
(Ibidem, p. 95). 

1 Ibidem, p. 96. 

2 Ibidem, pp. 100-101. 

3 Ibidem, pp. 101-102. Expresia «conținut spiritual» trebuie luată cu precauție: „Planul din spate nu e 
nevoie să fie ceva ideal, nici ceva de natura gândului, nici ceva intuit în chip ideal. Nici conținutul său 
nu e nevoie să fie luat sau imitat după straturile mai înalte ale ființei (ale ființei sufletești sau spirituale); 
ajunge că în mod originar el este intuit spiritual şi că modalitatea intuiției este menținută în felul apariției 
sale. [...] E suficient pentru modul de ființare al planului din spate, că el este evocat în conștiința celui ce 
aude, citeşte și înțelege, ca un conținut reprezentat” (Ibidem, p. 101). 

+ Ibidem, p. 102. Cumva, cercul se închide: „în orice obiectivație, oricare i-ar fi felul, stratul planului din 
fund al apariției există numai «pentru» un spirit viu; stratul acesta subzistă numai grație relației 
reciproce față de el. Acesta e sensul «ființării-pentru-noi». Acest mod foarte relativ de ființare separă 

Multe se pot înţelege prin analogie cu „uimitoarea capacitate de variaţie a 
conceptului... capacitatea lui unică de a nu rămâne înapoia progresului, care 
niciodată nu se opreşte, al cunoașterii. Dar totodată ea aduce o mărturie grăitoare 
despre fragilitatea legăturii dintre termen şi conţinut spiritual, în concept”!. 

Exemplul conceptului e grăitor, căci „abia în opoziţia față de el e pusă 
esenţa obiectivaţiei artistice în lumină justă. Opera de artă, în adevăr, are cu totul 
altă stabilitate, o incomparabil mai înaltă forță istorică de persistență. Temeiul 
acestui fapt stă în legătura solidă şi de sine stătătoare între planul din față și cel din 
fond într-însa. Căci legătura aceasta nu este nici convențională, nici condiționată 
din afară (din partea unor conexiuni sistematice), ci e o legătură pur internă 
[subl. n.], autonomă. De aceea ea nu se adresează înţelegerii, ci intuiției; şi 
înăuntrul intuiţiei ea are forma legăturii celei mai strânse între intuiţia sensibilă 
(percepţia) şi formele superioare ale intuiției”?. 

În comparaţie cu conceptul, în opera de artă „tocmai primul plan, latura 
materială și sensibil real este bogat dezvoltată: o atare dezvoltare lipsește 
conceptului, de aceea el nu poate de la sine să facă să apară nimic, ci trebuie să 
recurgă la conexiunile care se află dincolo de el. Opera de artă nu trimite la nimic 
de felul acesta: plinătatea modelării proprie plăsmuirii reale e suficientă pentru a 
face să apară celui care intuieşte un conţinut spiritual. Acesta e sensul faptului că 
în opera de artă legătura între planul din față şi cel din spate este «strânsă», solidă şi 
de sine stătătoare. Nu cunoașterii lucrurilor, pe care o aducem cu noi, i se deschide 
conţinutul spiritual, ci intuiției. [...]”3. 


10. Un loc aparte în înțelegerea raportului acestor planuri îl are „jocul liber 
cu forma”: „Este vorba de o activitate în adevăr creatoare, care intervine aici 
principial în locul reprezentării, de un joc cu totul numai de dragul lui. [...] Nu 
avem la bază nici o formă prezentabilă. De aceea, modelarea formei este aici cu 
totul autonomă, este de o libertate de natură diferită şi mai mare decât în artele 
reprezentative. Ea este pură producție, fără moment mimetic sau reproductiv, pură 
«creație din nimic»”4. 

Cu adevărat liberă -— scrie Hartmann - este numai muzica, şi anume cea 
pură. Căci și ea «poate» sta în serviciul unor scopuri. În muzica pură, principiul 


planul din fund de cel din față, deși spiritul originar creator, care a modelat întregul, este un spirit real 
şi poate apărea și el în conţinutul spiritual al creaţiei sale, căci în măsura în care apare și el, nu apare ca 
spirit real prezent” (Ibidem). 

1 Ibidem, p. 104. 

2 Ibidem. Ideea legăturii interne între planuri este esenţială și ea face inteligibilă opoziţia (contrastul) 
dintre planuri și unitatea lor, ca moduri de a fi complementare, în fond, interdependente. 

3 Ibidem, p. 104. 

4 Ibidem, p. 128. 

«jocului» ajunge la deplină independenţă. Muzica e un joc de sunete, succesiuni de 
tonuri, armonii și timbre — într-o materie deci care se sustrage în cea mai largă 
măsură scopurilor extraestetice. În măsura aceasta, ea este cea mai liberă dintre 
arte. Şi anume ea este liberă pe două laturi: este tot atât de liberă de tema 
extraestetică, adică de subiect, ca şi de scopul extraestetic”!. 

Şi ... o concluzie semnificativă pentru delimitare între arte: în momentul 
creaţiei se atinge „un grad de productivitate pe care celelalte arte nu îl cunosc. 
Compoziţia este întemeiată pe invenţie — pe surprindere şi descoperire interioară —, 
astfel încât chiar «tema» muzicală însăși este liber creată, un pur produs al fanteziei 
muzicale”2. 

Această dezvoltare în sfera rolului formei relevă tot mai mult posibilitatea 
înțelegerii creației muzicale în care libertatea joacă un rol important, ceea ce 
face necesară şi o clarificare a  interreacțiunii, a opoziţiei și unităţii, 
(a complementarităţii, poate) planurilor: Vordergrund V (disjuncţie neexclusivă) și 
U (reuniune) cu Hindergrund. 

Comparaţia dintre concept și opera de artă a pus în evidenţă legătura 
«strânsă» din «planul din față» și «planul din (de) spate» şi, implicit, kantian 
vorbind, «condiţiile de posibilitate» ale actului muzical, în care, ca într-un 
„eveniment” de limbaj (discursul) survine orice limbaj, ca și limbajul muzical: cu 
mai multe nivele, dar dominant este cel dual: al compoziţiei și al interpretării- 
execuție, acoperind dualitatea și opoziția specifice modului de ființare al operei de 
artă (muzicale), respectiv a celor două planuri: Vordergrund şi Hintergrund, care 
(după N. Hartmann) „sunt în muzică mai asemănătoare unul cu altul, și după felul 
lor mai apropiate”. 

Cum să înțelegem această dualitate, în care „întregul mișcării care apare” 
este „ceva acustic-ireal, care nu este realizat nici în execuţia sonoră?”. Într-adevăr, 
„Lrealitatea” acestor planuri „a şi fost în muzică înţeleasă, mai mult decât oriunde”. 
Căci modul lor de a fi este diferit: ele nu sunt identice, dar nici opuse unei 
identități (poate superioare lor). 

Așadar, cum e posibilă „unitatea muzicală a operei sonore”, sinteza, 
compoziţia, dacă această unitate „nu poate fi sensibil auzită?” 

Să încercăm să surprindem statutul acestei unități prin apel la principiul 
„identității indiscernibililor” (formulat şi folosit de Leibniz în logică şi în metafizică 
în interacțiune cu alte principii: ordine şi continuitate, îndeosebi), menit „să 
corijeze”, într-o anumită măsură, principiul continuității, după care: „[...] în 
virtutea unor temeiuri metafizice, în univers totul se află în legătură astfel încât 
totdeauna prezentul ascunde în sânul său viitorul. Dacă s-ar contesta aceasta, atunci în 


1 Ibidem, p. 129. 
2 Ibidem. 

lume ar exista goluri, ceea ce ar răsturna marele principiu al rațiunii suficiente și 
ne-ar aduce în stare să recurgem la miracole sau la simplul hazard în explicarea 
fenomenelor”!. 

Ca și toate principiile (formulate de Leibniz), principiul continuității 
conduce la „principiul ordinii în general”, care este un principiu de uniformitate, 
dar „este necesar ca, pe lângă diferenţa de timp și loc, să existe un principiu intern 
de deosebire, și chiar dacă există mai multe lucruri din aceeași specie este tot așa 
de adevărat că nu există niciodată lucruri complet asemenea”; „ceea ce numim 
principiul individuaţiei are drept corespondent pentru oameni, principiul deosebirii 
[...] Dacă doi indivizi ar fi perfect asemenea și egali (şi într-un fel) de nediferenţiat 
prin ei înșiși nu ar exista principiul individuației”2. 

Principiul „identităţii indiscernibililor” («identitatis indiscernibilium») ne 
poate ajuta să clasăm diferențele după ordine şi mărime, ordinea fiind totodată 
termen de enumerare și principiu de organizare a enumerării. Indiscernibilitatea este 
o relaţie de asemănare completă (după conţinut, identitate), dar nu este o identitate 
numerică, ci o diversitate (după conţinut a indiscernibililor). 

În esenţă, principiul „identităţii indiscernibililor” permite o considerare a 
identității a două obiecte prin disociere în funcţie de proprietăţile lor, astfel încât 
nu constituie un singur obiect, ceea ce nu exclude faptul ca un același obiect să fie 
denotat de nume diferite. Dacă cele două ar fi perfect asemănătoare și egale, de 
nedistins, nu s-ar mai justifica distincţia individuală sau diferenţele. 


1 G. W. Leibniz, Despre principiul continuității, în: Characteristica universalis şi alte scrieri (traducere, note 
şi postfață de Alexandru Boboc), Editura Grinta, Cluj-Napoca, 2008, p. 52. „Chiar și în lucrurile care 
există simultan, acolo unde intuiţia sensibilă nu observă decât salturi, poate exista continuitate” (Ibidem, 
p. 53). 

2 G. W. Leibniz, Noi eseuri asupra intelectului uman, Editura Grinta, Cluj-Napoca, 2003, pp. 166-167. 

3 Termenul „indiscernibila”, folosit de Leibniz ca „principiu al indiscernibililor” în calculul predicatelor 
„ca parte a definiţiei noţiunii de identitate, sau ca teorema care o caracterizează”. În această formulare 
modernă ea asertează că, dacă x și y au în comun toate proprietăţile (și deci sunt indiscernibile) atunci x 
este identic cu y. Uzul variabilelor care pot să fie substituite de nume sau descrieri de obiecte, ne 
permite a evita formulări cu apartenență paradoxală, precum «dacă două obiecte au în comun toate 
proprietățile, atunci sunt identice (sunt un singur obiect), nefiind totuși particularmente problematic ca 
un același obiect să fie denotat de nume diferite. [...] Încadrat în limbajul logicii predicatelor, principiul 
exprimă un adevăr pur logic, a cărei negare este o contradicţie. La Leibniz însă acesta se prezintă la 
prima vedere ca un principiu metafizic în baza căruia, date fiind două obiecte de fapt, este totdeauna 
posibil in linea di principio a le disocia chiar în baza naturii lor. Ca atare principiul nu exprimă un adevăr 
pur logic, şi este subiect de posibile confuzii. Totuși, rezultă nemijlocit din doctrina leibniziană că toate 
proprietăţile unui individ (cel la care uzul este considerat «accidental») sunt constitutive esenței sale. 
Date fiind aceste premise, distincția între relații extrinseci și proprietăți intrinseci ale unui individ 
rezultă relativ la cunoașterea de către noi a acelui individ. [...]” (Enciclopedia Garzanti di Filosofia, 
La nuova edizione 1993, Garzanti Editore s.p.a. Milano, p. 536). 

În spiritul monadologiei lui Leibniz: „trebuie chiar ca fiecare monadă să fie 
diferită de oricare alta. Căci nu există niciodată în natură două fiinţe cu desăvârşire 
una ca alta și în care să nu fie posibil a găsi o diferenţă internă sau întemeiată pe o 
determinare intrinsecă”. 


11. Problema este deci de a găsi „diferența internă” bazată pe o determinare 
lăuntrică, esenţială, ceea ce ar putea conveni analizelor de mai sus, în care cele 
două planuri distingibile din punct de vedere al „raporturilor de apariţie” în care 
se află totodată în sine și în prezență opera de artă muzicală. Căci planurile 
prezintă fiecare o „diferență internă” bazată pe o determinare intrinsecă, dar între 
ele persistă un contrast dinamic, tensionat, în măsura în care „planul de spate” 
survine prin mijlocirea „planului din faţă”, fie că este vorba de modelarea materiei 
(„pătura reală” a sunetelor) în compoziţie, fie că este vorba de măsura în care în 
înțelegerea muzicantului executant este reconfigurată (cu planurile ei) bucata 
muzicală respectivă. 

În alți termeni, cum „există aici ceva, care, stând înapoia sunetelor, se 
desprinde de ele”, constituind însă un plan de spate, care apare prin mijlocirea 
planului din faţă, în mijlocirea prin execuţie trebuie să rămână „conţinut muzical 
autentic”, adică în aducerea în prezență (execuţie) configurarea în gândirea 
(muzicală) a interpretului şi în interpretarea-execuţie ca atare să reitereze în audiție 
piesa muzicală conform cerinţelor partiturii. 

În acest sens, se spune că interpretului îi incumbă o mare răspundere, mai 
ales că el devine „un asociat al compozitorului” și, în felul acesta nu doar 
reproducător, ci „productiv creator”. 

Prin această „despicare” în diversitatea interpretărilor, identitatea operei 
muzicale este, în anumite limite, părăsită. Căci interpretul nu atrage „întregul plan 
de spate al muzicii”, „întregul operei muzicale”, ci „numai prima pătură, cea mai 
apropiată a planului de spate, cea auditiv perceptibilă a tonurilor şi a armoniilor”; 
„tot restul rămâne ireal” şi „trebuie să se nască în conştiinţa celui care ascultă”. 

Diferenţa dintre planuri în compoziţie pare că se mută cu fiecare 
interpretare, dar nu structural, aşa cum este în compoziție, ci numai funcțional, 
după diversitatea interpretărilor, rămânând obiect al unei împliniri posibile. 

Poate de aceea, Hartmann spunea că „întregul compoziţiei (unitatea) 
rămâne, şi în execuția muzicantului, ireal”, iar „sinteza audierii — laolaltă într-o 
unitate nu o poate realiza nici cel mai desăvârșit interpret, pentru ascultător; el i-o 
poate desigur apropia, îl poate conduce spre ea, dar nici o putere din lume nu îl 
poate scuti în audierea muzicii de edificarea succesivă a întregului”. 


1 G. W. Leibniz, Vernunftprincipien der Natur und der Gnade. Monadologie, F. Meiner, Hamburg, 1982, 
p. 28. 

Acesta este de fapt şi contextul farmecului „lumilor sonore” solidar cu un 
sentiment (mereu reînnoit) al aşteptărilor. Cumva ca în sentimentul romantic al 
aşteptării din Imnurile lui Hölderlin, toate strălucind de metafore ce redau simţul 
poetului pentru muzicalitatea limbii. 


BIBLIOGRAFIE 


* * *, Dicționar de termeni muzicali, Bucureşti, Editura științifică şi enciclopedică, 1984 

* * *, Enciclopedia Garzanti di Filosofia, La nuova edizione 1993, Garzanti Editore s.p.a., 

Milano 

BENVENISTE, Emile, Problèmes de la linguistique générale, Gallimard, Paris, 1966. 

COŞERIU, Emiliu, Introducere în lingvistică, Editura Echinox, Cluj-Napoca, 1995. 

HARTMANN, Nicolai, Estetica, Editura Univers, București, 1974. 

HEGEL, Georg Wilhelm Friedrich, Prelegeri de estetică, vol. II, traducere de D. D. Roşca, 
Editura Academiei, București, 1966. 

HUMBOLDT, Wilhelm von, Despre diversitatea structurală a limbilor și influența ei asupra 
dezvoltării spirituale a umanității, traducere de E. Munteanu, Bucureşti, Humanitas, 
2008. 

LEIBNIZ, Gottfried Wilhelm von, Despre principiul continuității, în: Characteristica universalis 
şi alte scrieri (traducere, note și postfață de Alexandru Boboc), Editura Grinta, Cluj- 
Napoca, 2008. 

LEIBNIZ, Gottfried Wilhelm von, Noi Eseuri asupra intelectului uman, Editura Grinta, 
Cluj-Napoca, 2003. 

LEIBNIZ, Gottfried Wilhelm von, Vernunftprincipien der Natur und der Gnade. Monadologie, 
F. Meiner, Hamburg, 1982 

ROUSSEAU, Jean-Jacques, Eseu despre originea limbilor, unde se vorbeşte despre melodie şi 
despre imitația muzicală, Polirom, lași, 1999. 

SCHOPENHAUER, Arthur, Lumea ca Voinţă și Reprezentare, selecție, traducere, note, 
postfață și bibliografie de Alexandru Boboc, Editura Grinta, Cluj-Napoca, 2008. 


39 


